

**KAUNO MIESTO SAVIVALDYBĖS ADMINISTRACIJOS DIREKTORIUS**

**ĮSAKYMAS**

**DĖL KAUNO MIESTO SAVIVALDYBĖS BŪSTO FONDO IR SOCIALINIO BŪSTO FONDO GYVENAMŲJŲ PATALPŲ NUSIDĖVĖJIMO NUSTATYMO TVARKOS APRAŠO PATVIRTINIMO**

2015 m. lapkričio 18 d. Nr. A-3257

Kaunas

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu ir atsižvelgdamas į Komisijos registruoti privalomam turtui įvertinti 2007 m. liepos 4 d. nutarimą Nr. 6 „Dėl nekilnojamojo ir kilnojamojo turto vidutinių rinkos kainų nustatymo 2007 m. rugpjūčio 1 d.“,

t v i r t i n u Kauno miesto savivaldybės būsto fondo ir socialinio būsto fondo gyvenamųjų patalpų nusidėvėjimo nustatymo tvarkos aprašą (pridedama).

Administracijos direktorius Gintaras Petrauskas

PATVIRTINTA

Kauno miesto savivaldybės administracijos direktoriaus

2015 m. lapkričio 18 d.

įsakymu Nr. A-3257

**KAUNO MIESTO SAVIVALDYBĖS BŪSTO FONDO IR SOCIALINIO BŪSTO FONDO GYVENAMŲJŲ PATALPŲ NUSIDĖVĖJIMO NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės būsto fondo ir socialinio būsto fondo gyvenamųjų patalpų nusidėvėjimo nustatymo tvarkos aprašas (toliau – Aprašas) reglamentuoja Kauno miesto savivaldybės (toliau – Savivaldybė) būsto fondo ir socialinio būsto fondo gyvenamųjų patalpų nusidėvėjimo apskaičiavimo tvarką.

2. Aprašu privalo vadovautis už Savivaldybės gyvenamųjų patalpų administravimą atsakingas Savivaldybės administracijos padalinys, sudarydamas su nuomininkais gyvenamųjų patalpų nuomos sutartis, ir Savivaldybės gyvenamųjų patalpų nuomos administratorius, apskaičiuodamas Savivaldybės būsto fondo ir socialinio būsto fondo gyvenamųjų patalpų nuomos mokesčius nuomininkams.

3. Aprašas parengtas vadovaujantis šiais teisės aktais:

3.1. Lietuvos Respublikos paramos būstui įsigyti ar išsinuomoti įstatymu (toliau – Įstatymas);

3.2. Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies dydžio apskaičiavimo metodikos ir bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo“;

3.3. Komisijos privalomam registruoti turtui įvertinti 2007 m. rugpjūčio 4 d. nutarimu Nr. 6 „Dėl nekilnojamojo ir kilnojamojo turto vidutinių rinkos kainų nustatymo 2007 m. rugpjūčio 1 d.“;

3.4. Kauno miesto savivaldybės tarybos 2015 m. kovo 5 d. sprendimu Nr. T-110 „Dėl Kauno miesto savivaldybės būsto fondo ir Savivaldybės socialinio būsto fondo gyvenamosios patalpos pataisos koeficiento, rodančio būsto būklę, nustatymo“ (toliau – Savivaldybės tarybos sprendimas).

**II SKYRIUS**

**PAGRINDINĖS SĄVOKOS**

4. Apraše vartojamos sąvokos.

4.1. **Nusidėvėjimas** – būsto nusidėvėjimo procentinė išraiška, apskaičiuota taikant matematinę formulę.

4.2. **Pataisos koeficientas (**Ki**)** – dydis, nustatytas Savivaldybės tarybos sprendimu ir rodantis socialinio būsto ar kito Savivaldybės būsto būklę (nusidėvėjimą).

4.3. **Savivaldybės būstas** – Savivaldybei nuosavybės teise priklausantis būstas, įtrauktas į Savivaldybės tarybos patvirtintą Savivaldybės būsto fondo sąrašą.

4.4. **Socialinis būstas** – į Savivaldybės tarybos patvirtintą Savivaldybės socialinio būsto fondo sąrašą įtraukto Savivaldybės būsto fondo dalis. Pagal Įstatyme nustatytas sąlygas prie socialinio būsto nepriskiriami bendrabučiai, nakvynės namai, tarnybinės gyvenamosios patalpos, gydymo ar globos (rūpybos) įstaigos gyvenamosios patalpos, savivaldybės būstai, kurie nuomojami ne socialinio būsto nuomos sąlygomis.

**III SKYRIUS**

**SAVIVALDYBĖS BŪSTO FONDO IR SAVIVALDYBĖS SOCIALINIO BŪSTO FONDO GYVENAMŲJŲ PATALPŲ NUSIDĖVĖJIMO APSKAIČIAVIMAS**

5. Savivaldybės būsto fondo ir socialinio būsto fondo gyvenamųjų patalpų nusidėvėjimas apskaičiuojamas pagal formulę:

Bnusid. = (Me – Mst) x Vmp. Šioje formulėje:

Bnusid. – būsto nusidėvėjimas (procentai);

Me – einamieji kalendoriniai metai;

Mst – gyvenamosios paskirties daugiabučių, vieno ar dviejų butų pastatų statybos arba (jei buvo atlikta) jų rekonstravimo, kapitalinio remonto ar atnaujinimo (modernizavimo) metai;

Vmp – statinio, kuriame yra išnuomotas būstas, kasmetinis vertės mažinimo procentas, parenkamas remiantis Komisijos privalomam registruoti turtui įvertinti 2007 m. liepos 4 d. nutarimu Nr. 6 „Dėl nekilnojamojo ir kilnojamojo turto vidutinių rinkos kainų nustatymo 2007 m. rugpjūčio 1 d.“.

6.Pagal apskaičiuotą Savivaldybės būsto fondo ir socialinio būsto fondo gyvenamųjų patalpų nusidėvėjimą (procentine išraiška), vadovaujantis Savivaldybės tarybos sprendimu, nustatomi išnuomotų būstų būklės pataisos koeficientai(Ki). Šie koeficientai yra išnuomotų būstų nuomos mokesčio kainos apskaičiavimo formulės sudedamoji dalis.

**IV SKYRIUS**

**BAIGIAMOSIOS NUOSTATOS**

7. Savivaldybės gyvenamųjų patalpų nuomos administratorius atsako už Savivaldybės būsto fondo ir socialinio būsto fondo gyvenamųjų patalpų nusidėvėjimo apskaičiavimo teisingumą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_